عبد اللطيف اگنوش استاذ باحث في جامعة الحسن الاول سطات //// سيدنا رمضان هاهو جاي...جاي وجايب معاه “نقاشات” و”تصرفات” و”ردود أفعال” للي كاتتعاود كل سنة... غادي المغاربة يصطفو إلى فريقين... فريق غادي يدافع على الإفطار العلني في هاذ الشهر، وغادي ينادي بمراجعة القانون الجنائي بحجة أنه كايتعارض مع حرية المعتقد، ومعا المواثيق الدولية، ومعا أبسط حقوق الفرد والمجموعات، ومع الحس الإنساني السائد في القرن 21، ومعا الدستور للي المغاربة صوتو عليه في 2011... فريق آخر غادي يقول ليك، لا، حنا في بلاد مسلمة، ودستورنا كاينص على أن “الإسلام دين الدولة”، وعلى أن “الملك أمير المؤمنين”، وعلى أن المغرب ماشي مجبر أنه يقبل المواثيق الدولية للي ما وققعش عليها، وغادي يقول ليك بللي الإفطار العلني يمكن ليه يمس بالنظام العام وينوض قربالة بين الصائمين والمفطرين بحال إيلى السلطات المكلفة بإنفاذ القانون خدامين فابور وماباغين صداع...وللي زوينين في هاذ الفريق غادي يقولو ليك : للي بغا يفطر يمشي لدارو، بحال إيلى الفاطر مايمكنش يرد عليه: “إيلى بغيتي تصوم سير تتخزن حتا انتا في دارك”... غادي نسمعو الدولة دايرة حملة غير معلنة على “ضرورة الصيام”، وغادي تجنند “الأطباء ديال السلطان” للي غادين يجيو للتلفزات والراديوات والمواقع الإلكترونية، وبلا ما يرممشو غادين يدويو لينا على “المنافع الصحية لهذا الشهر الأبرك”، وإيلى بلاك الله وسولتيه “آشنو هو تأثير الآسيد على معدة خاوية في وسط النهار؟؟”، غادي يدريبليك ويبدا يكذب عليك... وغادي تجنند لينا “فقهاء السلطان” حتا هوما، باش يدوزو بنا النهار في وسائل الإعلام على “مقاصد الصيام” والفضل ديالو علينا، وعلى مآالنا بعد الموت... غادي نشوفو من بعد الفطور بنادم للي ماعمرو صلى في حيالتو، خارج داير فوقية، وهاز زريبية، ومقوس ظهرو بحال شي ولي الله، وإيلى شفتي فيه يقول ليك “صافا؟ راني غادي ندير التروايح ديالي” واخا انتا ماسولتيهش... غادي نشوفو بنادم في النهار غادي مخنزر وريحتو كاتكووخ، وإيلى غير تلاقات عينك معا عينو، ينسى بللي راه صايم، ويقول ليك “مال دين أمك كاتشوف؟ ماعجبتكش؟” ويجبدك باش يخلي دار بوك...وغادي تلقاه ماعارفش كاع آشنو هو الصيام...كايحساب ليه الصيام هو الجوع !! غادي نلقاو بنادم في الإدارات العمومية ولا في المقاولات الخاصة مضربين تقريبا عن العمل بحجة الصيام والفياق في الليل، والجوع والعياء... غادي نلقاو بنادم دايرين الصف على الصيدليات باش يتقدداو “معلوكس”، و”آزانطاك”، و”سميكطا”، و”فوسفالوجيل”، وجميع الدوايات ديال الجهاز الهضمي... وغادي نشوفو إن شاء الله بزااف ديال الأزمات “التواصلية” بين الدولة المغربية وباقي المجتمع الدولي بخصوص “حالات الإفطار العلني” ومتابعة أصحابها قضائيا...وغادين بحال كل عام نضححكو فينا العادي والبادي...ومللي ماريكان تخررج “التقرير السنوي” ديالها، نخررجو عينينا ونقول ليهوم “نتوما كاتزيدو فيه وكاتكذبو علينا”... في الحقيقة نستاهلو كل هاذ الشي طالما الدولة ديالنا رافضا تهزز يديها على التدبير القانوني “للمقدس”، وتديها في الحوايج للي هيا توجدات من أجلها، وللي هيا تدبير الاختلاف بين مواطنين دافعي الضرائب بغض النظر عن انتماءهوم الديني والعقدي... 
نستاهلو مصائبنا، طالما الدولة ديالنا رافضا تهزز يديها على التدبير القانوني “للمقدس”، وتديها في الحوايج للي هيا توجدات من أجلها، وللي هيا تدبير الاختلاف بين مواطنين دافعي الضرائب بغض النظر عن انتماءهوم الديني والعقدي